Isatou Ceesay

Isatou Ceesay (Njau, Gambia, 1972) Gambiako aktibista eta enpresaburu soziala da, Birziklapenaren Erregina bezala ezagutzen dena. One Plastic Bag izeneko birziklatze mugimendua hasi zuen Gambian. Mugimendu horren bidez, plastikozko hondakinak birziklatzen irakatsi zien Gambiako emakumeei, diru-sarrerak lortzeko produktu salgarri bihurtzeko.

 Biografia 
Ceesay 1972. urtean jaio zen Njau herri txiki batean, Ganbian. Oso gaztetan, eskola utzi zuen.

20 urterekin, eskolara itzultzea erabaki zuen, eta bere aitarengandik oinordetzan hartutako behia saltzen zuen, Gambiako Prestakuntza Teknikoko Institutuan idazkaritza-ikastaro batera joateko adina diru izateko. Ikastaroa amaitu ondoren, herrira itzuli eta boluntario gisa AEBetako Bake Taldean sartu zen. Garai horretan jabetu zen plastikozko poltsak berrerabili eta produktu berrietan eraldatu zitezkeela, Senegalen hondakinak kudeatzeko ikastaro batean parte hartu zuen bitartean.

Berak, bere ahizparekin batera, hondakin plastikoak poltsak, zorroak, kutxak, jostailuak eta bestelako produktuak egiteko erabili zezakeen hari bihurtzen duen metodo bat garatu zuen. Hala, 1997an, beste lau emakumerekin batera, N'Jau Birziklatze Zentroa sortu zuen bere jaioterrian, Gambia iparraldean. Hasieran, proiektu horren helburua plastikoen birziklapenean hondakinak berreskuratzearen garrantziaz eta onurez herritarrak heztea zen, eta, hala, inguruak hondakin plastikoekin zikintzeko ekintza moteltzea. Urteak igaro ahala, proiektua hazi egin da, eta orain emakumeak ahalduntzen ditu, laguntza eta diru-sarrerak emanez.

Proiektua Gambiako erakunde komunitario ofizial gisa onartu berri da, orain Njau Birziklatzeko eta Diru-sarrerak Sortzeko Taldea (NRIGG) deitua. Gaur egun, Ceesayk 11.000 pertsona baino gehiagorekin egiten du lan, eta NRIGGk Gambiako lau komunitatetan du egoitza.

 Sariak eta aintzatespena 

 2012. The International Alliance for Women Difference Maker saria jaso zuen Washington DCn (AEB).
 2015ean bere istorioa Miranda Paulek idatzitako eta Elizabeth Zunonek ilustratutako liburu batean argitaratu zen. Lau urte geroago, Lily Dyu idazleak Earth Heroes libururako hautatu zuen. Bertan ingurumenaren defentsan nabarmentzen diren pertsonaia eta proiektuak omentzen ditu.

 Erreferentziak 

 Kanpo estekak 

 Klima Heroiak. Isatou Ceesay, Gambiako birziklapenaren erregina
 BBC News. Isatou Ceesay Gambiako gizarte ekintzaileak plastikotik egiten du moda
 Nola birziklatu plastikozko poltsak poltsa berrietan. Isatou Ceesay

Kategoria:Gambiako aktibistak
Kategoria:Emakume aktibistak
Kategoria:Ingurumena eta gizartea